Gereformeerde kerk Delareyville

Die Gereformeerde kerk Delareyville was die 14de oudste van die 30 gemeentes in die GKSA se Klassis Noordwes en was einde 2015, toe hier net 20 belydende en vyf dooplidmate was, die tweede kleinste. Vyf jaar vantevore was dit onderskeidelik 28 en drie, maar in 1997 77 en 36. Die laaste erediens van die gemeente is gehou op Sondag 25 September 2022 toe Nagmaal vir oulaas bedien is. Daarna het die gemeente ontbind.

Die gemeente het op 3 Mei 1964 van die Gereformeerde kerk Sannieshof afgestig. Die eerste behoefte was aan ’n eie pastorie. Aan die begin het die lidmate in die stadsaal vir eredienste byeengekom en daarna ook ’n tyd lank in die plaaslike Hervormde  kerk. Net twee jaar nadat die gemeente gestig is, is begin beplan om ’n kerk te bou. Die hoeksteen is in 1969 gelê en die pas voltooide gebou, in ’n waaiervorm, op 18 November daardie jaar ingewy. 

Die eerste predikant van Delareyville, ds. P. du Plessis, het die hoeksteen onthul. Die boukoste het sowat R37 000 beloop en is bestry met ’n lening van die Administratiewe Buro in Potchefstroom. Die lidmate het self vir die orrel van R5 500 betaal. Die kerkgebou bied sitplek aan sowat 300 kerkgangers en word, buiten deur die handjie vol Gereformeerdes van Delareyville, ook deur die plaaslike Afrikaanse Protestantse gemeente gebruik. Dié gemeente is op 14 Augustus 1988 gestig en het in 2016 15 dooplidmate en 112 belydende lidmate gehad.

Op die kerkraadsvergadering van 21 November 2021 is besluit dat die gemeente om verskeie redes nie meer voort kon bestaan nie. Op 'n gemeentevergadering van 28 November 2021 is die saak aan die lidmate voorgelê. Daar is toe besluit dat die gemeente nie verder kon voortbestaan nie. 'n Versoek tot ontbinding is op 19 April 2022 aan Klassis Vryburg voorgelê. Die Klassis het aanbeveel dat daar voortgegaan kan word met ontbinding. Op Sondag 25 September 2022 het ds. Abraham Krüger (van GK Wolmaransstad), met wie die gemeente sedert Januarie 2020 'n bedieningsooreenkoms gesluit het, die ontbinding gefasiliteer deur in die laaste erediens voor te gaan en vir die laaste keer nagmaal in die gemeente te bedien. Die kerkraadslede is losgemaak uit hulle amp en al die attestate asook opsê van lidmaatskap is afgelees.

Predikante 
 Du Plessis, Pieter, 1964 – 1969
 Vermeulen, Andries Johannes Roos, 1969 – 1974
 Erasmus, Jan Carel, 1974 – 1978
 Van der Walt, Pieter Johannes, 1978 – 1980
 Wever, Tjitte, 1981 – 1985
 Myburgh, André Johan, 1990 – 2000
 Van der Walt, Abraham Barend, 2001 – 2002 (in kombinasie met Sannieshof)
 Opperman, Gustav, 2002 – 2005
 Van Jaarsveld, Leon Petrus, 2008 – 2010 (in kombinasie met Sannieshof en Uitschot) 
 De Kock, Jacobus Johannes, 2011 – 2014 (in kombinasie met Sannieshof)

Bronne 
  Harris, C.T., Noëth, J.G., Sarkady, N.G., Schutte, F.M. en Van Tonder, J.M. 2010. Van seringboom tot kerkgebou: die argitektoniese erfenis van die Gereformeerde Kerke. Potchefstroom: Administratiewe Buro.
  Schalekamp, ds. M.E. (voorsitter: redaksiekommissie). 2001. Die Almanak van die Gereformeerde Kerke in Suid-Afrika vir die jaar 2002. Potchefstroom: Administratiewe Buro.
  Van der Walt, dr. S.J. (voorsitter: deputate almanak). 1997. Die Almanak van die Gereformeerde Kerke in Suid-Afrika vir die jaar 1998. Potchefstroom: Administratiewe Buro.
  Vogel, Willem (red.). 2014. Die Almanak van die Gereformeerde Kerke in Suid-Afrika vir die jaar 2015. Potchefstroom: Administratiewe Buro.
  Vogel, Willem (red.). 2015. Die Almanak van die Gereformeerde Kerke in Suid-Afrika vir die jaar 2016. Potchefstroom: Administratiewe Buro.

Verwysings 

Gereformeerde Kerke in Suid-Afrika